钦定古今图书集成/理学汇编/文学典/第180卷 > 《吴默论文》 > 《认题》
## 钦定古今图书集成/理学汇编/文学典/第180卷 > 《吴默论文》 > 《认题》

有题之皮肤，有题之筋骨。吾舍其皮肤而操其筋骨，
故片言而有馀。不然，费尽心力，只成一篇训诂。如辛
未会场，先进题从先进字面，此题之皮肤也。而先进
之所以当从，则题之筋骨也。《程讲》云：“礼乐所以养德
也，而养德者宜处其实，不宜处其华；所以维风也，而维风者宜居其厚，不宜居其薄，以求诸实。”先进有焉，
“有其实，则用以治心而心平，用以治身而身正。周公
之懿范犹存，固吾所梦想者也。虽戾于俗，奚恤乎以
求诸厚”云云。正解从“先进”字面，只“吾所梦想，虽戾奚
恤”二句，馀皆解先进所以当从处写得十分精神，所
谓得其解者，故为从来程文之冠。

“题有线索，其精神结聚处是也。有数句而结聚于一
句者，有数字而结聚于一字者，有本题而结聚于上
下文者，有结聚于实字者，有结聚于虚字者，有不在
于句字之中而结聚于句字之外者，推此类不可悉
举。看不破，则我在徽𬙊绳缚之中，欲左则牵于右，欲
右则牵于左，无适而可。看得破时，胆壮神活，两翼生”
风，如庖丁游刃，如巨鱼纵壑，虚者实之，实者虚之，而
不为破格；风雨骤至，而不为伤气；矢口成辞，直摅本
质，而不为少文。脱胎换格，前无古人，而不为离旨。回
视戋戋小巧，如置身霄汉，下视尘寰，非无景物，总不
入目矣。